আচমকা অসুস্থ বিজেপি রাজ্য সভাপতি, ভর্তি করা হল হাসপাতালে

কলকাতা: আচমকা অসুস্থ বিজেপি নেতা। সোমবার বাইপাসের ধারে এক বেসরকারি হাসপাতালে ভর্তি করা হল বিজেপি রাজ্য সভাপতি শমীক ভট্টাচার্যকে। হাসপাতাল সূত্রে জানা গিয়েছে, তাঁর একাধিক শারীরিক পরীক্ষা করা হবে। সেইসঙ্গে চলবে রুটিন চেকআপও। রিপোর্ট দেখে চিকিৎসার পরবর্তী ধাপ ঠিক করা হবে।

রাজ্য সভাপতির দায়িত্ব পাওয়ার পর থেকে আগের তুলনায় বেশি ব্যস্ত হয়ে পড়েছেন শমীক ভট্টাচার্য। ছাব্বিশের বিধানসভা নির্বাচনকে পাখির চোখ করে সংগঠনের সমস্ত স্তর নতুন করে সাজিয়ে নিচ্ছেন তিনি। তৈরি করছেন নতুন কমিটিও। এছাড়া সম্প্রতি উত্তরবঙ্গের ভয়াবহ বন্যা পরিস্থিতির পর সেখানকার বাসিন্দাদের পাশে থাকতে ছুটে গিয়েছিলেন শমীক ভট্টাচার্য। তারপর থেকেই জ্বরে ভুগছিলেন তিনি। তবে, এরইমধ্য়ে আচমকা অসুস্থ বেশি হওয়ায় সোমবারই তাঁকে হাসপাতালে ভর্তি করা হয়েছে।

আরও পড়ুন :  দুর্গাপুর কাণ্ডে গ্রেফতার আরও ১, মোট সংখ্যা ৪

জানা যাচ্ছে, বেশ কয়েকদিন ধরেই জ্বরে ভুগছিলেন বছর বাষট্টির শমীক ভট্টাচার্য। ওষুধ খেয়েও তা কমেনি। অসুস্থ শরীর নিয়েই দলীয় কর্মসূচি চালিয়ে যাচ্ছিলেন। কিন্তু সোমবার সকালে বেশি অসুস্থ বোধ করেন তিনি। দুর্বলতা বাড়ে। ফলে আর বাড়িতে চিকিৎসার ঝুঁকি না দিয়ে তাঁকে হাসপাতালে ভর্তি করানো হয়।  আপাতত তাঁকে চিকিৎসকদের পর্যবেক্ষণেই রাখা হবে বলে হাসপাতাল সূত্রে খবর।

দেখুন খবর: